2015માં ચરમસીમાએ પહોંચેલું પાટીદાર અનામત આંદોલન ભલે હાલમાં સુષુપ્ત અવસ્થામાં હોય, પરંતુ તેના કારણે ગુજરાતના રાજકારણમાં તમામ પક્ષે સમીકરણો બદલાઈ ગયા છે. આ બદલાયેલા સમીકરણોની આવનારી ચૂંટણીમાં પડનારી અસરને કોઈ નકારી શકે તેમ નથી. અનામત માટે લાખોની સંખ્યામાં લડી રહેલા પાટીદારોનું ગુજરાતમાં સારુ એવું પ્રભુત્વ છે અને ગુજરાતના કેટલાય ગામો અને જિલ્લાઓમાં પાટીદારોનું પ્રભુત્વ છે. ગુજરાતમાં 46 બેઠકો પર પાટીદારો પ્રભુત્વ ધરાવે છે, જ્યારે 105 બેઠક એવી છે જ્યાં પાટીદારો સમીકરણ બદલી શકે છે. એ રીતે જોતાં પાટીદાર મતદારો દરેક પક્ષ માટે નિર્ણાયક બની રહે છે.